מסכת בבא בתרא דף קסד עמוד ב

ההוא מקושר דאתא לקמיה דרבי, ואמר רבי: אין זמן בזה? א"ל ר' שמעון ב"ר לרבי: שמא בין קשריו מובלע? פלייה וחזייה. הדר חזא ביה רבי בבישות, א"ל: לאו אנא כתבתיה, ר' יהודה חייטא כתביה. א"ל: כלך מלשון הרע הזה. זימנין הוה יתיב קמיה וקא פסיק סידרא בספר תהלים, אמר רבי: כמה מיושר כתב זה, אמר ליה: לאו אנא כתבתיה, יהודה חייטא כתביה. א"ל: כלך מלשון הרע הזה. בשלמא התם איכא לשון הרע, אלא הכא מאי לשון הרע איכא? משום דרב דימי, דתני רב דימי אחוה דרב ספרא: לעולם אל יספר אדם בטובתו של חבירו, שמתוך טובתו בא לידי רעתו. אמר רב עמרם אמר רב, שלש עבירות אין אדם ניצול מהן בכל יום: הרהור עבירה[[1]](#footnote-1), ועיון תפלה, ולשון הרע. לשון הרע סלקא דעתך?

דף קסה עמוד א

אלא, אבק לשון הרע. אמר רב יהודה אמר רב: רוב בגזל, ומיעוט בעריות, והכל בלשון הרע. בלשון הרע סלקא דעתך? אלא, אבק לשון הרע.

**טובת חברו כלשון הרע ועבירות שאין אדם ניצל מהם**

**איסור אמירת שבח על אדם**

1. **הקושיות**

בסוגייתנו נאמר שאין לספר בטובת חברו שמתוך טובתו בא לרעתו. גם בתוספתא מופיע: "אבק לשון הרע- לא יסיח אדם אפילו בטובתו של חבירו, מפני אבק לשון הרע[[2]](#footnote-2)".

 לעומת זאת, הפרשנים מציינים מקורות רבים, לכך שראוי לספר בטובת אדם:

1. "חמשה תלמידים היו לרבן יוחנן בן זכאי הוא היה מונה שבחן..[[3]](#footnote-3)".
2. "ידוע הדבר כי מן המדות הנאות לספר בשבח החכמים והצדיקים, כמו שנאמר (משלי כה, כז): "וחקר כבודם כבוד", ואמרו על האויל שאינו מדבר בשבחו של עולם[[4]](#footnote-4)".

3. "בכמה דוכתין בתלמוד מצינו שהיו משתבחין במדות ומעלות החסידים והצדיקים והרמב"ם בפירוש המשנה פ"ק דאבות כתב בדבור האהוב: לשבח החשובים במעלתם כדי שייטבו מנהגיהם בעיני בני אדם[[5]](#footnote-5)".

1. "אמרינן (עירובין י"ח ב'): אומרין מקצת שבחו של אדם בפניו וכולו שלא בפניו[[6]](#footnote-6)".
2. "אמר רב אשי... האי מאן דשפיר שומעניה - **שרי לשבוחיה**, ומאן דשבחיה - ינוחו לו ברכות על ראשו[[7]](#footnote-7)".
3. בב"ק (דף מ' ע"א) משתבח ליה רבא לרב נחמן בדרב אחא בר יעקב דאדם גדול הוא[[8]](#footnote-8)".
4. **התירוצים**

1.ונראה לי באדם שמקצת מעשיו מתוקנים ומקצתם לא, איירי.

2.אי נמי אפילו במי שרוב מעשיו מתוקנים קאמר שלא יספר **יותר מדאי** בשבחו[[9]](#footnote-9)".

לפי התירוץ הראשון יהיה אסור לדון על איש כזה גם לפני אוהביו, וזו עשויה להיות פרשנות למעשה יהודה חייטא. לפי התירוץ השני, יש להבין שרבי שמעון האריך בשבחו של יהודה חייטא, והציטוט בגמרא הוא חלקי. יתכן גם, שאופי השבח היה בו ריבוי. כי רבי שמעון "אמר שאפילו הוא עצמו אינו יכול לכתוב כתב מיושר כל כך[[10]](#footnote-10) או שהאמירה שאין מי שיודע לכתוב בכתב מיושר כיהודה חייטא, נחשבת ריבוי שבח[[11]](#footnote-11), או שהפלגה בשבח אחד שקולה כהזכרת כמה מיני שבח[[12]](#footnote-12)". לדעת רבינו יונה יתכן שהדבר תלוי בכמות השומעים: "אין לספר בטובת האדם זולתי בד בבד, רוצה לומר:

3.כאשר ידבר איש אל רעהו, **ולא בקהל עם ובמושב רבים**, עד אשר יודע אליו כי אין במעמד ההוא שונא ומקנא לאיש אשר ידבר טוב עליו[[13]](#footnote-13)". המהר"ל מדייק חשש לשון הרע באפשרות ספציפית, שהשבח עצמו מוביל לדברי הגנאי. כך הוא מבאר גם את המעשה ביהודה חייטא: "א"ל כלך מלשון הרע. כי די בזה מ"ש 'לאו אנא כתבתיו'. ולמה לו לומר: 'יהודה חייטא כתביה'? ..נראה

4.דווקא בהאי גוונא שיודע בו שהוא **אפשר לומר עליו לשון הרע** כמו במעשה הראשון[[14]](#footnote-14), כה"ג אסור לספר בשבחו, כי אפשר שיאמר אחר: 'אתה אומר שהוא יפה? אין הדבר כ"כ, כי יש לו חסרון זה'. ומכ"ש בשטר[[15]](#footnote-15), שאפשר שיימצא בו שום דבר שלא יהיה נזהר[[16]](#footnote-16) ובזה שייך לשון הרע. אבל שבח שלא יבא באותו דבר עצמו לשון הרע אינו אסור". בעיון יעקב מציע: "זה הוא רעתו, שעל ידי שהתכוון כל כך בכתב מיושר בתהילים שהוא דבר שאין צריך.. על ידי זה ביטל עצמו מלימוד התורה". דרך נוספת של המהר"ל מחלקת על פי אישיותו של המדובר:

5.היינו שמספר בשבח של **ת"ח** וכיון שאותו [שהוא] מספר ממנו הוא ת"ח, לא אמרינן שמא יבא השומע לספר בגנותו, כי סתם ת"ח אין מדברים בגנותו שאין חושדים אותו, כמו שאמרו (ברכות י"ט א') אם ראית ת"ח עובר עבירה בלילה אל תהרהר אחריו ביום שודאי עשה תשובה. אבל כאן שמספר בשבח **חבירו** קאמר, ואסור לספר בשבחו שמא יבא לספר בגנותו. א"נ התם **במופלג איירי ומוחזק ביראת שמים הרבה[[17]](#footnote-17)**, אמרינן אומרין מקצת שבחו [בפניו] וכולו שלא לפניו[[18]](#footnote-18)".

6.כתב הרמב"ם: "אבק לשון הרע כיצד?.. המספר בטובת חבירו[[19]](#footnote-19) בפני שונאיו[[20]](#footnote-20)". "דזה גורם להם שיספרו בגנותו[[21]](#footnote-21)". רבי שמעון שיבח את יהודה חייטא בפני רבים, שכללו שונאים[[22]](#footnote-22). ורבן יוחנן בן זכאי הקפיד לדבר בשבח תלמידיו בפני אוהבים[[23]](#footnote-23). כתב הרמב"ם בבארו מהות אבק לשון הרע:

"שיבח איש מן החכמים כתב איש סופר שהוצג לפניהם במושב גדול, וגינה הרב את מי ששיבח כתב זה הסופר, ואמר לו: כלך מלשון הרע, רצונו לומר: שאתה תגרום לו גנות בשבחך אותו בהמון, ומהם מי שאוהבו ומהם מי ששונאו, ויצטרך השונאו כשישמע שבחו לזכור רעותיו[[24]](#footnote-24)". הרי שבפני רבים יש לחשוש שמצוי שם שונא, אלא אם כן ידוע שאין כזה בנמצא[[25]](#footnote-25). הרש"ש מציע שבמעשה יהודה חייטא, רבי היה מוחזק כעין שונא שלו, משום שהקפיד עליו בעשותו גט מקושר כפי שהקדימה הגמרא וסיפרה. קצת קשה להבין לפי זה מדוע כעס רבי על רבי שמעון, אם הוא עצמו הסכנה. הרי יכול הוא להישמר ולא לומר לשון הרע. יתכן, שמהמעשה הקודם ניתן ללמוד שלרבי שמעון עצמו הייתה טינה על יהודה, ולפיכך היה לו להימנע מלדבר אודותיו כלל[[26]](#footnote-26). לדעת רבינו יונה יש בכוח אחד התירוצים האחרים להתיר גם אמירה בפני שונא:

"ואם יחפוץ לשבח אדם אשר כבר הוחזק לבני עמו ונודע אשר **אדם כשר ולא תמצא בו רעה ואשמה** הוא, **גם על פני שונא ומקנא יש לשבחו**, כי לא יוכל לגנותו, ואם יגנהו ידעו הכל אשר פיו דיבר שוא, ותהי לשונו מוקש לנפשו".

7. החתם סופר מחלק בין תורה לבין שבחים כלליים: "דוקא התם דאוקמי' במילי דעלמא בשבח יופי הכתיבה דאמר יהודה חייטא כתבי' בהא חשש רבי ללה"ר שיבוא לידי גנותו, אבל אה"נ אם ישבח את הצדיק **בצדקתו וחכמתו** כמו שהי' רגילי' חז"ל: 'משבח לי' ר' פלוני לר' פלוני דאדם גדול הוא', כיון דמצוה הוא- מגינות היא עליו שלא יבוא לספר בגנותו[[27]](#footnote-27)".

נמצאו האפשרויות להבנת הבעיה במעשה יהודה חייטא:

|  |  |  |  |  |  |
| --- | --- | --- | --- | --- | --- |
| מאירי | הערות 10-12 | מהר"ל | מהר"ל 2 | רמב"ם פימ"ש | חתם סופר |
| האריך בשבח | ריבוי באופי השבח | השבח הוביל לגנאי | יהודה לא היה ת"ח | היו שם שונאים. רש"ש: רבי עצמו | היה זה שבח כללי  |

להלכה החפץ חיים[[28]](#footnote-28) מביא את:

1. שיטת הרמב"ם שאסור לספר שבחו בפני שונאיו.
2. שיטת רש"י שאסור להרבות שבח.
3. פירוש הרמב"ם שבפני רבים אסור (אלא אם כן אינם מכירים אותו. ובלבד שלא ירבה).
4. שיטת רבינו יונה שבמוחזק לצדיק מותר, שלא יקבלו עליו גנאי.

**עבירות שאין אדם ניצול מהן**

1. **עיון תפילה**

 הרמב"ן והתוספות מביאים שני פירושים ומכריעים ביניהם. אלו דברי הרמב"ן:

"עיון תפילה. יש מפרשים אימתי תבא תפילתו, כי ההיא דאמרינן (ברכות נ"ה א') תוחלת ממושכה מחלה לב זה עיון תפלה, וכדאמרינן שלשה דברים מזכירין עונותיו של אדם, הרב ר' שמואל ז"ל, ואינו מחוור, שכמה בני אדם ניצולין מזה כל הימים, והיאך אמרו אין אדם ניצול מהם בכל יום, ועוד שאין זו **עבירה** אף על פי שמזכרת עונות, אלא הכי פירושא: שמתפלל **ואינו מעיין בתפלתו** ומתכוין בה, וכל המתפלל בלא כונה עבירה היא בידו, ודאמרינן בפ' מפנין (קכ"ז א') שלשה דברים אדם אוכל פירותיהן בעוה"ז והקרן קיימת לו לעוה"ב עיון תפלה, היינו נמי שמעיין ומתכוין בתפלתו, וכדאמרינן נמי בפ' כל כתבי הקודש (קי"ח ב') תיתי לי דקיימית עיון תפלה, והיינו שאין אחד מאלף נצול מעבירה זו בכל יום שאינם מעיינים בתפלה. ובירו' במסכת ברכות: א"ר חייא: רובה מן יומוי לא כוונית אלא חד זמן אתי למיכוונה והרהרית בלבי, ואמרית מאן עאל לקמי מלכא קדמי ארקביניה או ריש גלותא. שמואל אמר: אמא מנית אפרוחיא. ר' בון בר' חייא אמר: אנא מנית דמוסא. א"ר מתניה: אנא מחזיק טיבו לרישי כד מטי מודים כרע מן גרמיה[[29]](#footnote-29), אלמא בכיוצא בזה אמרו אין אדם נצול מעיון תפלה ואפי' חסידים".

רבינו גרשום נקט את הפירוש הראשון:

"עיון תפלה. שמחשב בדעתו איכוון בתפלתי שיעשו לי רצונו. והיינו שדומה שמנסה לבורא ברוך שמו".

**ד. שלושת החטאים**

כתב המהר"ל: "אלו שלשה חטאים ,האחד הוא אל הש"י היינו עיון תפלה, הב' לאדם דהיינו לשון הרע, השלישי הוא באדם עצמו שמחשב מחשבת זנות שהוא פחיתות. ואלו שלשה דברים בארנו בכמה מקומות. ור"ל כי בקלות יכול לבא לידי כל החטאים אם שיהיה חוטא אל הש"י ולבריות ולעצמו". כתב בתורת חיים:

"שלש עבירות אין אדם ניצול מהן בכל יום. הא דלא קאמר: שלש עבירות אדם **עובר** בכל יום, נראה דאתי לאשמעינן שאין האדם יכול להציל עצמו מהן אפילו מי שרוצה להזהר, לפי שהן מצויין תדיר ועובר עליהן בשוגג. ואפשר דלהכי אמרו: הרהורי עבירה קשין מן העבירה, דמגוף העבירה יכול אדם להזהר". תהה מהרש"א: "יש לדקדק דמשמע לשנא דא"א להנצל מג' עבירות אלו וא"כ **מאי עבירה שייך בהו?**  וע"ק למ"נ אצטריך ליה למימר הכי דאין אדם ניצול? ונראה לומר: שם אדם מונח על הממוצע בין העליונים ובין התחתונים כדאמרינן אברא אותו מן העליונים ומן התחתונים זכה הוא מן העליונים לא זכה הוא מן התחתונים.. ובפרק אין דורשין דרשו... אם דומה הרב למלאך ה' צבאות יבקשו תורה מפיהו". כלומר שיהיה האדם נמשך במעשיו שיהיה דומה למלאך ה' צבאות וז"ש כאן אין **אדם** ניצול מהם, דהיינו העומד בשם אדם המונח לו ואינו מדמה עצמו למלאך כי הוא נקרא אדם ע"ש אפר דם מרה.. מצד שהוא מוטבע בחומר מן התחתונים שנברא מעפר ואפר, א"א לו לכוין ולעיין בתפלתו. ומצד שהוא בעל דם. רתיחת הדם שבו מביאו לידי עבירה. ומצד שהוא בעל המרה, הוא בעל לשון הרע ומדות רעות. אבל האיש הזוכה ומדמה עצמו במעשיו ל**מלאך** ה' יוכל שפיר להנצל מג' עבירות אלו ושייך בהו לשון עבירה".

1. **רוב בגזל, ומיעוט בעריות, והכל ב..אבק לשון הרע**

"קחשיב הכא ג' עבירות הללו כוללים הא' מצד ממון והאחד מצד הגוף והאחד מצד הנשמה. הגזל עבירת הממון, העריות עבירת הגוף, לשון הרע הוא הדבור מעבירת הנשמה. ואמר רובן בגזל ומיעוטן בעריות שחביב עליהן הממון יותר מגוף, כדאמר: 'אם נאמר בכל נפשך למה נאמר בכל מאודך? יש לך אדם שחביב עליהם ממונן יותר מגופן'. ואמר: הכל בלשון הרע כי אין לך אדם ששומר נשמתו הטהורה כמו שנתנה לו בנקיה אבל הוא מאבקה באבק לה"ר[[30]](#footnote-30)".

"בעיון יעקב מפרש, שרוב בגזל, היינו שבעבירת גזל העולם נידון אחר רובו, כמו שנאמר "כי מלאה הארץ חמס". ומיעוט בעריות, שבעריות נענשים אפילו בגלל המיעוט, כמו במעשה זמרי, שבשבילו נפלו רבבות מישראל. והכל בלשון הרע, שרק אם כולם נכשלים זה נענשים. והיעב"ץ לקמן [קעא ב] מפרש, "רוב בגזל", היינו שרוב הנכשלים נכשלים בעון גזל אך עדיין מיעוט הם מעם ישראל[[31]](#footnote-31)".

הצורה השכיחה לגזל היא לדעת הרשב"ם: "שמכזבין במשא ומתן ומשקרין". ואין סתם ישראל חשודים על גזל ממש, אלא שיש מקרים "שמורין להיתרא[[32]](#footnote-32)". הרב עזריה פיג'ו מצרף כאן עוונות בין אדם למקום: "יש הרבה מיני גזל. תחילה - במה שנמצא בינינו גזל גמור וחמור מקדשי שמים, והוא מיעוט ההשקפה בברכות הנהנין, אשר עליו נאמר [ברכות לה ב]: כל הנהנה מן העולם הזה בלא ברכה כאילו גוזל להקדוש - ברוך - הוא ולכנסת ישראל, שנאמר [משלי כח, כד]: "גוזל אביו ואמו[[33]](#footnote-33)".

לגבי עריות יש לחלק בין הרהור לבין עבירה עצמה:

"הטור כתב משם הרמב"ם (הל' איסו"ב פכ"ב הי"ח), אין לך דבר בכל התורה כולה שהוא קשה **לרוב** בני אדם לפרוש ממנו יותר מן העריות וכו'. והקשה הרב תוספת י"ט בהגהותיו לא"ה (על הטור כאן), דהא אמרינן: רוב בגזל **ומיעוט** בעריות. ולא קשה מידי, דכונת הרמב"ם והטור שהוא דבר קשה לרוב בני אדם, וברובם כן חטאו התאווה תאוה דבר שבערוה, אמנם מיראת ה' ואהבתו כופים יצרם ומתגברים לפרוש מהן, ואינם **נכשלים** בהן אלא המיעוט[[34]](#footnote-34)".

הרב מרדכי תובל לימדני[[35]](#footnote-35) ש'מיעוט' יכול להיות גם ארבעים ותשעה אחוזים..

1. ואפילו בפנויה (יד רמה). [↑](#footnote-ref-1)
2. תוספתא מסכת עבודה זרה פרק א הלכה יד [↑](#footnote-ref-2)
3. מסכת אבות פרק ב משנה ח. מובא בידי מהר"ל כאן. [↑](#footnote-ref-3)
4. ספר שערי תשובה לרבינו יונה שער ג אות רכו. [↑](#footnote-ref-4)
5. מהרש"א. [↑](#footnote-ref-5)
6. חידושי אגדות למהר"ל ערכין דף טז עמוד א. [↑](#footnote-ref-6)
7. מסכת מגילה דף כה עמוד ב. [↑](#footnote-ref-7)
8. חפץ חיים לשון הרע - באר מים חיים כלל ט ס"ק ה [↑](#footnote-ref-8)
9. שיטה מקובצת בשם שיטה לא נודעת למי. זו גם דעת רש"י (מסכת ערכין דף טז עמוד א) ד"ה בא, הרשב"ם כאן ד"ה בא, ומהרש"א מסכת מגילה דף כה עמוד ב. ביאר החפץ חיים: "אם הוא מרבה לספר בשבחו.. אסור. כי על - ידי - זה רגיל בעצמו לגנותו לבסוף לומר: 'חוץ ממדה רעה זו שיש לו', או שהשומעין ישיבוהו: 'למה אתה מרבה בשבחו? והלא מדת כך וכך בידו' ". בסוגייתנו נדרשים לתירוצים אחרים, כי אין בחילוק זה כדי לבאר את המעשה ביהודה חייטא (מהרש"א). [↑](#footnote-ref-9)
10. בירור הלכה דף קסד עמוד ב ציון ג בשם מעשה רוקח. [↑](#footnote-ref-10)
11. שם בשם עיניים למשפט. [↑](#footnote-ref-11)
12. שם בשם סדר משנה. [↑](#footnote-ref-12)
13. שערי תשובה שם. [↑](#footnote-ref-13)
14. לדעת החיד"א, שני המעשים היו ברצף, וממילא מזכירים השני את האחד. (ראש דוד פרשת כי תבא). [↑](#footnote-ref-14)
15. "לפעמים אפילו אם אינו מרבה בשבחו אסור, כגון שמשבחו באיזה מעלות, **ומתוך שבחיו** ניכר שהוא חסר משאר מעלות שראוי לפי האיש ההוא" (חפץ חיים לשון הרע - באר מים חיים כלל ט ס"ק ה). [↑](#footnote-ref-15)
16. "שמתוך טובתו זו בעצמה שמספר הוא בא לידי רעתו" (מהרש"א כאן). [↑](#footnote-ref-16)
17. בניגוד ל "אדם שיש להכריע בענינו".(חיבור התשובה למאירי משיב נפש מאמר א פרק ד). [↑](#footnote-ref-17)
18. חידושי אגדות למהר"ל ערכין דף טז עמוד א. [↑](#footnote-ref-18)
19. מכאן למד רש"ל (על הסמ"ג): "אבל בטובת **רבו** אין קפידא, שהכל יודעין שכל תלמיד מחוייב לספר בשבחו של רבו ואין בו קנאה". אולם החיד"א חולק על כך וסובר שאין היתרים מיוחדים כלפי הרב (רוח חיים דרוש ט, מצאתיו במאמרו של הרב צבי שלוסץ בענייננו, שמעתין 66 עמוד 88). [↑](#footnote-ref-19)
20. הלכות דעות פרק ז הלכה ד. [↑](#footnote-ref-20)
21. חפץ חיים לשון הרע כלל ט אות א. גמרא היא: "ויען אחד מהנערים ויאמר הנה ראיתי בן לישי בית הלחמי ידע נגן וגבור חיל ואיש מלחמה ונבון דבר ואיש תאר וה' עמו וגו'. ואמר רב יהודה אמר רב: כל הפסוק הזה לא אמרו דואג אלא בלשון הרע". כך העלה דואג את קנאת שאול בדוד (מסכת סנהדרין דף צג עמוד ב). [↑](#footnote-ref-21)
22. פירוש הרמב"ם למסכת אבות פרק א משנה טז. [↑](#footnote-ref-22)
23. סמ"ג, לאוין ט. [↑](#footnote-ref-23)
24. פירוש המשנה לרמב"ם מסכת אבות פרק א משנה טז. [↑](#footnote-ref-24)
25. רמ"ה סימן נא. [↑](#footnote-ref-25)
26. סדר למשנה על הרמב"ם. [↑](#footnote-ref-26)
27. שו"ת חתם סופר חלק ו - ליקוטים סימן נט. [↑](#footnote-ref-27)
28. הלכות לשון הרע תחילת פרק ט. [↑](#footnote-ref-28)
29. "אָמַר רַבִּי חייא הגדול: מימי לא כוונתי אֶלָּא פעם אחת רציתי לכוון ומצאתי שהרהרתי בלבי ואמרתי: מי נכנס תחילה לפני המלך, הריש גלותא או הממונה עליו. כלומר, האם תחילה נכנס הנחות ואח"כ נכנס המכובד, או להפך. שְׁמוּאֵל אָמַר: אני מניתי אפרוחים. רַבִּי בּוֹן בַּר חִיָּיא אָמַר: אני מניתי אבני בניין אָמַר רַבִּי מַתַּנְיָה: אני מחזיק טובה לראשי שכאשר הייתי מגיע למודים, היה כורע מעצמו" (ידיד נפש ברכות פרק ב סוף הלכה ד). [↑](#footnote-ref-29)
30. מהרש"א. [↑](#footnote-ref-30)
31. חברותא – הערה 95. [↑](#footnote-ref-31)
32. שו"ת לב דוד סימן ה. [↑](#footnote-ref-32)
33. בינה לעיתים דרוש סד. [↑](#footnote-ref-33)
34. ברכי יוסף אבן העזר סימן כה סעיף א. [↑](#footnote-ref-34)
35. בשיעור במסילת ישרים בבית ספר 'נעם' בשנת תש"מ כמדומה. [↑](#footnote-ref-35)